НАРОДНО СЪБРАНИЕ
Вх. №: 51-502-02-2
Дата: 27.02.2025 г.    15:59 ч.

Република българия
МИНИСТЕРСКИ СЪВЕТ

ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-жа НАТАЛИЯ КИСЕЛОВА

УВАЖАЕМА ГОСПОЖО ПРЕДСЕДАТЕЛ,
На основание чл. 85, ал. 1, т. 5 от Конституцията на Република България изпращам Ви одобрения с Решение  96 на Министерския съвет от 2025 г. проект на Закон за ратифициране на Споразумението между правителството на Република България и Университетската агенция на Франкофонията относно седалище на Националното бюро – България, на Университетската агенция на Франкофонията – Централна и Източна Европа, подписано на 10 декември 2024 г. в София.

Приложение: съгласно текста

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    96

от   26   февруари   2025 година

ЗА предложение до Народното събрание за ратифициране на Споразумението между правителството на Република България и Университетската агенция на Франкофонията относно седалище на Националното бюро – България, на Университетската агенция на Франкофонията – Централна и Източна Европа, подписано на 10 декември 2024 г. в София

На основание чл. 15, ал. 1 от Закона за международните договори на Република България

М И Н И С Т Е Р С К И Я Т    С Ъ В Е Т
Р Е Ш И:

1.	Одобрява Споразумението между правителството на Република България и Университетската агенция на Франкофонията относно седалище на Националното бюро – България, на Университетската агенция на Франкофонията – Централна и Източна Европа в София, подписано на 10 декември 2024 г. в София.
2.	Предлага на Народното събрание на основание чл. 85, ал. 1, т. 5 от Конституцията на Република България да ратифицира със закон споразумението по т. 1.

3.	Министърът на външните работи да представи законопроекта по т. 2 в Народното събрание.
4.	Министърът на външните работи да уведоми Университетската агенция на Франкофонията – Централна и Източна Европа, за ратифицирането на споразумението по т. 1.

МИНИСТЪР-ПРЕДСЕДАТЕЛ: /п/ Росен Желязков

ГЛАВЕН СЕКРЕТАР НА
МИНИСТЕРСКИЯ СЪВЕТ: /п/ Габриела Козарева

ДИРЕКТОР НА ДИРЕКЦИЯ
“ПРАВИТЕЛСТВЕНА КАНЦЕЛАРИЯ”:
/Ралица Стоянова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект
З А К О Н
за ратифициране на Споразумението между правителството на Република България и Университетската агенция на Франкофонията относно седалище на Националното бюро – България, на Университетската агенция на Франкофонията - Централна и Източна Европа, подписано на 10 декември 2024 г. в гр. София

Член единствен. Ратифицира Споразумението между правителството на Република България и Университетската агенция на Франкофонията относно седалище на Националното бюро – България, на Университетската агенция на Франкофонията - Централна и Източна Европа, подписано на 10 декември 2024 г. в гр. София.

Заключителна разпоредба

Параграф единствен. Законът влиза в сила от деня на обнародването му в „Държавен вестник“.

Законът е приет от 51-ото Народно събрание на …………..…... 2025 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Наталия Киселова

М  О  Т  И  В  И

към проекта на Закон за ратифициране на Споразумението между правителството на Република България и Университетската агенция на Франкофонията относно седалище на Националното бюро – България, на Университетската агенция на Франкофонията – Централна и Източна Европа, подписано на 10 декември 2024 г. в София

В изпълнение на решение по т. 8 от Протокол № 45 от заседанието на Министерския съвет, проведено на 30 октомври 2024 г., на 10 декември 2024 г. бе подписано Споразумение между правителството на Република България и Университетската агенция на Франкофонията относно седалище на Националното бюро – България, на Университетската агенция на Франкофонията – Централна и Източна Европа.
Република България е пълноправен член на Международната организация на Франкофонията (МОФ) от 1993 г. Оттогава страната ни не само участва активно в институционалния и политическия живот на Франкофонията, но е и един от двигателите на сътрудничеството в рамките на франкофонското университетско и научно пространство.
Съществен принос за това има партньорството с Университетската агенция на Франкофонията (УАФ) – най-голямата асоциация на висши учебни заведения в света. Към момента в нея членуват над 1000 университета, висши училища, университетски мрежи и научно-изследователски центрове от 119 държави. Агенцията, като оператор за висшето образование и научните изследвания на Срещата на върха на Франкофонията (върховният политически орган на МОФ), поддържа 59 представителства в 40 страни.
Присъствието на УАФ в региона на Централна и Източна Европа датира от 1994 г. Тогава в Букурещ е открито Бюро за Централна и Източна Европа, което в момента покрива 23 държави със 
145 университета, членове на Агенцията. През същата година в София отваря врати институт на УАФ по администрация и управление, който в момента функционира като Специализиран институт на Франкофонията по администрация и мениджмънт (СИФАМ).
Първите български университети се присъединяват към Агенцията веднага след приемането на България в Международната организация на Франкофонията. В началото на 90-те години на XX век УАФ подкрепя българските висши училища в процеса на създаване и утвърждаване на франкофонски университетски програми в различни специалности. Създадени с финансовата и методическа подкрепа на УAФ и опериращи в мрежи от регионални и международни партньорства, тези програми представляват основата на университетската Франкофония в България. Към днешна дата съществуват 
12 франкофонски университетски програми в различни специалности, в които ежегодно се обучават над 800 студенти.
В момента 10 български висши учебни заведения, както и Българската академия на науките са членове на Университетската агенция на Франкофонията.
На 12 септември 2012 г. с Решение на Министерския съвет 
№ 34 е одобрено Споразумение между правителството на Република България и Университетската агенция на Франкофонията относно седалище на Антената на Университетската агенция на Франкофонията за Централна и Източна Европа в София, което влиза в сила на 4 април 2013 г. след приключване на вътрешноправните процедури. Сключено за срок от 10 години, срокът му на действие изтече на 4 април 2023 г. Новото споразумение подлежи на ратификация на основание чл. 85, 
ал. 1, т. 5 от Конституцията на Република България, тъй като в него е предвидено арбитражно решение на спорните въпроси относно Споразумението.
Споразумението ще влезе в сила, след като Университетската агенция на Франкофонията бъде уведомена от Република България за изпълнението на необходимите й вътрешноправни процедури за влизането в сила на споразумението.

МИНИСТЪР-ПРЕДСЕДАТЕЛ: